Քաղաքապետ` Երվանդ Զախարյանի խոսքերով, Հյուսիսային պողոտան առանցքային տեղ է զբաղեցրել դեռեւս անցյալ դարի 20-ական թթ. Ալեքսանդր Թամանյանի կողմից կազմված Երեւանի նոր հատակագծի մեջ։ "Նույնիսկ խորհրդային իշխանության տարիներին չհաջողվեց իրականացնել այս ծրագիրը։ Պատճառներից մեկը նաեւ ներդրումային մեծ ծախսատարությունն էր։ Սակայն Հյուսիսային պողոտայի գաղափարը հնարավոր չէր մոռացության տալ՝ պետք է անպայման իրագործվեր։ Եվ խորհրդանշական է, որ այն վերածնվեց եւ իրականություն դարձավ 90 տարի անց, մեր անկախ պետության՝ Հայաստանի Հանրապետության օրոք", - ասաց նա` հիշեցնելով, որ ՀՀ նախագահը 1999 թ. է որոշել կյանքի կոչել Հյուսիսային պողոտայի նախագիծը։ Նրա տեղեկացմամբ, 2002 թ. դրվել է պողոտայի կառուցման սկիզբն ազդարարող առաջին քարը` նշանավորելով Երեւանի կառուցապատման նոր փուլը։ "Հինգ տարվա ընթացքում պողոտայում իրականացվեցին կառուցապատման աննախադեպ աշխատանքներ։ Կառուցված ընդհանուր մակերեսը 320 հազար քմ է։ Ընդհանուր առմամբ, կատարվել են 101 միլիարդ դրամի ներդրումներ", - փաստեց նա։